# Pere Rullan Estarelles

Pere Rullan Estarelles (Sóller, Mallorca, 27 de març de 1990) és un esquiador i corredor de muntanya balear.
Nascut a Sóller el 1990, el 2012 es trasllada al Principat, a Lleida, per acabar els seus estudis a l'Institut Nacional d'Educació Física de Catalunya (INEF). Posteriorment, es trasllada a Font-romeu, a la Catalunya del Nord, on estableix la seva residència, i on combina la formació a distància i l'esquí, que fa servir com a preparació per a la temporada d'estiu, amb les curses de muntanya.
El gener de l'any 2015 es convertí en campió de Catalunya d'esquí de muntanya de verticals, després de guanyar la 'Crononúria'. Malgrat el bon resultat en una prova com el Campionat de Catalunya, es continua considerant sobretot un "corredor" i, de fet, és un habitual de la Selecció Catalana de Curses de Muntanya. L'abril d'aquest mateix any, es va proclamar campió d'Espanya de curses de muntanya. El febrer del 2016, a la Sala Magna de l'Ajuntament de Sóller, va rebre el guardó al “Millor Esportista de l'any 2015”, en reconeixement de les actuacions esportives que va tenir durant l'any 2015 en les diferents modalitats de les curses per muntanya. L'any 2018 torna a guanyar la 'Crononúria', convertint-se en campió de Catalunya d'esquí de muntanya.
L'any 2020 es convertí en seleccionador català de curses per muntanya de la Federació d'Entitats Excursionistes de Catalunya (FEEC).
L'any 2021 fou el campió de l'Olla de Núria, en la modalitat de l'Olla de Núria Vertical, una cursa que ja havia guanyat en dues ocasions anteriors, el 2016, en la seva primera edició, i el 2017, en la segona. Amb el triomf del 2021, Pere Rullan es proclamà també campió de Catalunya de curses verticals, establint un nou registre de la prova deixant el llistó en un estratosfèric temps de 42’24”, alçant-se amb el màxim guardó català per tercera vegada consecutiva en les sis edicions disputades. El mateix 2021 Rullan s'imposà com a guanyador a la 'Marrana Skyrace', al circuit 'Volta del Gegant', de 23km, en categoria absoluta, un dels dos circuits dels que constava la prova.
L'any 2022 el solleric es proclamà guanyador de la 'Pujada al Barranc de Biniaraix', una cursa per ell emblemàtica, doncs fou la primera cursa de muntanya que va córrer, amb només setze anys. Aquest mateix any, es proclamà campió d'Espanya de 'Kilómetro Vertical' a Ladrillar, a Càceres, en una prova d'extrema duresa. El juny del 2022 es proclamà vencedor a la 'Cortina Trail', una prova de 48 quilòmetres, inclosa a la Lavaredo Ultra Trail by UTMB, que té lloc a Lavaredo, a Itàlia.

## Referències

* 1 2 «Pere Rullan guanya la Crononúria i és el nou campió de Catalunya». Nació Digital, 31-01-2015 [Consulta: 2 setembre 2022].
* ↑ «Pere Rullan sorprèn els favorits i es proclama campió d’Espanya de curses de muntanya». Deporte Balear, 28-04-2015 [Consulta: 2 setembre 2022].
* ↑ «Homenatge als millors esportistes». Sa Veu de Sóller. Diari digital de la comarca de Sóller, 05-02-2016 [Consulta: 2 setembre 2022].
* ↑ Sánchez, Guillem «Pere Rullan i Júlia Casanovas guanyen en una CronoNúria marcada per la poca neu. La prova va esdevenir el Campionat de Catalunya d'Esquí de Muntanya». Ripollès Digital, 31-12-2018 [Consulta: 2 setembre 2022].
* ↑ «Pere Rullan, seleccionador català de curses per muntanya». Corporació Catalana de Mitjans Audiovisuals, 16-07-2020 [Consulta: 2 setembre 2022].
* ↑ Sánchez Santamaría, Teresa «Sheila Avilés y Pere Rullan vencedores de L'Olla Vertical. La prueba de sólo 3,78 kilómetros y casi 1.000 metros de desnivel positivo acogía el Campeonato de Cataluña de Carreras Verticales». Trail Run, 12-06-2021 [Consulta: 2 setembre 2022].
* ↑ Pujol, Xevi «Pere Rullan i Alba Segura estrenen el palmarès de l'Olla Vertical. Aquest dissabte s'ha estrenat aquesta prova de 1.600 metres de desnivell en només 6km». Nació Digital, 09-07-2016. Arxivat de l'original el 25 d’agost 2022 [Consulta: 2 setembre 2022].
* ↑ «Pere Rullan i Laura Orgué s'emporten el liderat de la Vertical de l'Olla de Núria». Nació Digital, 10-06-2017 [Consulta: 2 setembre 2022].
* ↑ «Sheila Avilés i Pere Rullan campions de Catalunya de curses verticals a Núria». Federació d'Entitats Excursionistes de Catalunya (FEEC), 12-06-2021. [Consulta: 2 setembre 2022].
* ↑ «Pere Rullan i Maria Constanza s'imposen a la Marrana Skyrace». Nació Digital, 01-09-2021 [Consulta: 2 setembre 2022].
* ↑ Bover, Ponç «Pere Rullán y Bel Calero son los más rápidos en Biniaraix». Diario de Mallorca, 07·08·2022 [Consulta: 2 setembre 2022].
* ↑ Fernández, Fernando «Pere Rullan, campeón de España de Kilómetro Vertical 2022». Última Hora, 22-03-2013 [Consulta: 2 setembre 2022].
* ↑ «Pere Rullan, el rei de les verticals». Federació d'Entitats Excursionistes de Catalunya (FEEC), 12-03-2022. [Consulta: 2 setembre 2022].
* ↑ «Pere Rullan guanya la cursa de la Cortina Trail 48 km». Corporació Catalana de Mitjans Audiovisuals, 24-06-2022 [Consulta: 2 setembre 2022].